### OBČINSKI SVET

Številka: 032-0012/2018-19

Datum:26.5.2022

## Z A P I S N I K

**26. redne seje Občinskega sveta Občine Prevalje, ki je bila dne 26. maja 2022, ob 17. uri, v Veliki dvorani Družbenega doma na Prevaljah, Trg 2a, Prevalje.**

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika Občinskega sveta Občine Prevalje (Uradno glasilo slovenskih občin, št. 1/16, 48/16, 5/2018 in 48/2019) sklical in vodil župan dr. Matija TASIČ z naslednjim predlaganim dnevnim redom:

* + - 1. Ugotovitev sklepčnosti.
      2. Potrditev dnevnega reda 26. redne seje.
      3. Pregled in potrditev zapisnika 25. redne seje.
      4. Odlok o ustanovitvi Javnega zavoda Koroška osrednja knjižnica dr. Franca Sušnika Ravne na Koroškem - II. obravnava.
      5. Letno poročilo KOCEROD d.o.o. za leto 2021.
      6. Poročilo o izvajanju Lokalnega energetskega koncepta Občine Prevalje za leto 2021.
      7. Poročilo o delu Nadzornega odbora Občine Prevalje za leto 2021.
      8. Poročilo o izvajanju akcijskega načrta ukrepov za izboljšanje življenja invalidov v Občini Prevalje za leto 2021.
      9. Pobude in vprašanja.
      10. Razno.

Seje so se udeležili člani občinskega sveta:

1. Rafael ŠKUFCA,
2. Bernard PAČNIK,
3. mag. Martina RIBIČ,
4. Mojca ŠUŠEL,
5. Andrej STERMEC,
6. Ivan BACKOVIĆ,
7. Stašo LODRANT,
8. Tatjana LADINEK,
9. Bogdan PUPAVAC,
10. Aleksander RISTIČ,
11. Maks PUČELJ,
12. Boštjan GORENŠEK,
13. Štefan PERŠAK,
14. Zdravko FAJMUT,
15. Matej PEČNIK,
16. Aleksandra Saša HORVAT,
17. David KAVTIČNIK.

Seje so se udeležili še:

1. Danilo VUTE, občinska uprava,
2. Emilija IVANČIČ, občinska uprava,
3. mag. Irena ODER, direktorica KOK, k točki 4,
4. mag. Ivan Plevnik, direktor KOCEROD d.o.o., k točki 5,
5. Jure Penec, predsednik NO, k točki 7.

Novinarji:

1. Alojz JAZBEC, Televizija Uršlja.

## K tč. 1

**UGOTOVITEV SKLEPČNOSTI**

Župan pove, da je na seji bilo prisotnih 17 občinskih svetnikov.

**Občinski svet Občine Prevalje ugotovi, da je 26. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 26. REDNE SEJE**

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za, 0 proti, je bil sprejet naslednji

**DNEVNI RED:**

1. Ugotovitev sklepčnosti.
2. Potrditev dnevnega reda 26. redne seje.
3. Pregled in potrditev zapisnika 25. redne seje.
4. Odlok o ustanovitvi Javnega zavoda Koroška osrednja knjižnica dr. Franca Sušnika Ravne na Koroškem - II. obravnava.
5. Letno poročilo KOCEROD d.o.o. za leto 2021.
6. Poročilo o izvajanju Lokalnega energetskega koncepta Občine Prevalje za leto 2021.
7. Poročilo o delu Nadzornega odbora Občine Prevalje za leto 2021.
8. Poročilo o izvajanju akcijskega načrta ukrepov za izboljšanje življenja invalidov v Občini Prevalje za leto 2021.
9. Pobude in vprašanja.
10. Razno.

***K tč. 3***

**Pregled in potrditev zapisnika 25. redne sejE**

Župan poda točko v razpravo. Pove, da pisnih pripomb na zapisnik ni bilo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti, je bil sprejet naslednji sklep:

**SKLEP:**

**Občinski svet Občine Prevalje sprejme Zapisnik 25. redne seje Občinskega sveta Občine Prevalje.**

***K tč. 4***

**Odlok o ustanovitvi Javnega zavoda Koroška osrednja knjižnica dr. Franca Sušnika Ravne na Koroškem - II. obravnava**

Uvodno obrazložitev poda mag. Irena Oder, direktorica KOK dr. Franca Sušnika. Povedala je, da so med I. in II. obravnavo dobivali predloge za dopolnitev odloka, in sicer sta prišla dva predloga s strani Občine Črna na Koroškem. Prvi predlog se nanaša na 1. alinejo 9. odstavka 9. člena, ki govori o pogojih za zasedbo delovnega mesta za direktorja knjižnice, kjer bi se posebej obrazložilo, da če gre za univerzitetno izobrazbo, da je to po pred bolonjskim študijskim programom oziroma magisterij stroke, kadar gre za nov bolonjski študijski program. Pripomba je smiselna, prav tako druga, kjer predlagajo, da se k 13. členu doda določilo, da občina ustanoviteljica, ki ima v lasti največji soustanoviteljski delež, pred izdajo soglasja k imenovanju direktorja, pridobi mnenja ostalih občin soustanoviteljic. Drugo obravnavo so že opravili v Občini Črna na Koroškem in Občini Mežica.

Predsednica Odbora za družbene dejavnosti Aleksandra Saša Horvat pove, da je Odbor za družbene dejavnosti obravnaval predlog Odloka o ustanovitvi javnega zavoda Koroška osrednja knjižnica dr. Franca Sušnika Ravne na Koroškem v drugi obravnavi in ga sprejme in predlaga Občinskemu svetu Občine Prevalje v obravnavo in sprejem.

Predsednik Komisije za statut in pravna vprašanja Aleksander Ristič pove, da je Komisija za statut in pravna vprašanja obravnavala Odlok o ustanovitvi Javnega zavoda Koroška osrednja knjižnica dr. Franca Sušnika Ravne na Koroškem v drugi obravnavi in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Župan poda v razpravo točko.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP:**

**Občinski svet Občine Prevalje sprejme Odlok o ustanovitvi javnega zavoda Koroška osrednja knjižnica dr. Franca Sušnika Ravne na Koroškem v drugi obravnavi.**

***K tč. 5***

**Letno poročilo KOCEROD d.o.o. za leto 2021**

Uvodno obrazložitev poda mag. Ivan Plevnik, ki pove, da je preteklo leto bilo uspešno. Soočali so se tudi z nekaterimi problemi, ki so jih bolj ali manj uspešno rešili. Na eni strani stanje covid-a, ki je izredno oteževalo delovanje zaradi odsotnosti sodelavcev, na drugi strani pa so od 1.4. prevzeli zbiraje odpadkov od vseh štirih komunalnih podjetij. Prevzeli so zaposlene, odkupili sredstva in v celoti pokrivali to gospodarsko javno službo. Težave so še vedno s prevzetimi sredstvi, iztrošena vozila, od 19 vozil so samo še 3 neamortizirana. Kljub hitremu ukrepu in nakupu več novih vozil, še enega vozila niso dobili. Zaradi starih vozil se ta služba težje izvaja. Problem v Občini Prevalje lansko leto pa je bil tudi požar. Skupaj z gasilci in drugimi se je ta problem tudi dobro rešil, saj ni bilo vpliva na okolje. Glede odpadkov je zadeva konstantna, količina se ne povečuje, ločevanje pa se tudi ne izboljšuje. Poskušajo se približati posameznikov in to se bo še izpolnjevalo (digitalizacija v naslednjih letih). Količina odpadkov na Koroškem je podpovprečna glede na Slovenijo. Odpadki so vsako leto bolj zahtevni za obdelavo. Predpisi se spreminjajo. Slovenija je z novim Zakon o varstvu okolja uzakonila, da se je treba prilagoditi najboljšim praksam v tujini. To bo za naslednja leta pomenilo kar nekaj sprememb v tehnologiji, v odgovornosti do odpadkov, vse pa je povezano s ciljem, da bi bilo manj odpadkov oz. po letu 2030 se ne bi več odlagali. Cene so ostale enake preteklim letom, dober rezultat se je dosegel s prodajo iz sortiranih frakcij. V letošnjem letu se to odraža predvsem v podražitvi energentov (decembra so plačali za elektriko 15.000 EUR na mesec, sedaj je cena 60.000 EUR/mesec).

Predsednik Odbora za komunalne zadeve in varstvo okolja Andrej Stermec pove, da se je Odbor za komunalne zadeve in varstvo okolja Občine Prevalje seznanil s Poslovnim poročilom Kocerod d.o.o. za leto 2021 in ga predlaga občinskemu svetu v obravnavo.

Predsednica Odbora za gospodarske dejavnosti mag. Martina Ribič pove, da se je Odbor za gospodarske dejavnosti se je seznanil s Poslovnim poročilom Kocerod d.o.o. za leto 2021 in ga predlaga občinskemu svetu v seznanitev.

Predsednik Odbora za proračun in finance Stašo Lodrant pove, da se je Odbor za proračun in finance seznanil s Poslovnim poročilom Kocerod d.o.o. za leto 2021.

Predsednik Odbora za proračun in finance Stašo Lodrant pove, da je Odbor za proračun in finance sprejel dodatni sklep, ki se glasi:

»Neposredni dolg do Občine Prevalje je konec leta 2021 znašal 155.036,57 € iz naslova izdanih računov za najemnino, najemnina se neredno plačuje lastniku infrastrukture. Prav tako je v pristojnosti lastnika, kam se razporeja dobiček poslovanja.

Mnenje notranje revizije za leto 2020 v primeru Koceroda je: naj občina razveljavi pogodbo o zadržanju sredstev za investicije, ker le-ta ni v skladu z zakonodajo s področja gospodarskih javnih služb in zahteva poplačilo terjatev za najem javne infrastrukture iz preteklih let«.

Župan poda točko v razpravo.

V razpravi so sodelovali Matej Pečnik, Bernard Pačnik, Zdravko Fajmut in Andrej Stermec.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP:**

**Občinski svet Občine Prevalje se je seznanil s Poslovnim poročilom Kocerod d.o.o. za leto 2021.**

Zdravko Fajmut pove, da se v zapisnik zapiše naslednje:

Komisija je ugotovila, da Kocerod izpolnjuje svoj pogoj, saj je v 12. členu pogodbe je bilo zapisano, da se 4 % od kompletnega inkasa v razmerju 60:40 deli na Občino Prevalje in Mestno občino Slovenj Gradec. Ko te stvari preračunaš, zadeve držijo. Iz tega naslova je občina prejela cca 423.000 EUR. Kocerod je potem prevzel obveznosti iz pogodbe, ki so jo sklenile vse občine in RRA Koroška. Vendar je posebej zapisano, da se to nadomestilo dobi kot povračilo za degradirano okolje in za ekološka vlaganja na teh območjih. Ugotavlja se, da je občina v vsem tem času, oškodovancem (fizičnim osebam na tistem območju) izplačala cca 648.000 EUR, kar je 225.000 EUR več kot smo dobili. Dejansko pa, če bi natančno razumeli pogodbo, bi moralo vseh tistih 423.000 EUR ostati za vlaganje v degradirano območje. Drugo pa bi moral Kocerod skozi strošek posebej zagotavljati. Predlog županu je naj občina enostransko odstopi od teh pogodb z občani. Zato, da imajo vse občine pri nas odlagališče, Občina Prevalje to dodatno plačuje. To zahtevo bo treba nasloviti na vse župane, ki so podpisniki te pogodbe. Naj se to nujno uredi. Naj se o tem seznani tudi nadzorni odbor. Ugotovili bodo enako, da gre za oškodovanje proračuna občine, v korist ostalih 11 občin. Občina mora to nujno urediti.

Župan pove, da je treba pripraviti način, kako te stvari spremeniti. Formirati je potrebno skupino, ki bo to uredila.

Bernard Pačnik doda, naj se to res uredi, da se ne bo spet drugo leto ponavljalo. Naj se najde pravna pot in zaključi.

***K tč. 6***

**Poročilo o izvajanju Lokalnega energetskega koncepta Občine Prevalje**

**za leto 2021**

Uvodno obrazložitev poda Danilo Vute, ki pove, da mora občina vsako leto na podlagi Pravilnika o metodologiji in obvezni vsebini lokalnega energetskega koncepta pripraviti poročilo, s katerim se seznani Občinski svet, samo poročilo pa se objavi preko portala energetika. Kot vsako leto Občina Prevalje izvede zamenjave stavbnega pohištva v neprofitnih stanovanjih ter svetilke javne razsvetljave, ki niso ustrezne z Uredbo, v poročilu pa se predvidi tudi plan za prihodnje leto.

Sejo začasno zapusti Bernard Pačnik, ob 17.32.

Predsednik Odbora za komunalne zadeve in varstvo okolja Andrej Stermec pove, da se je Odbor za komunalne zadeve in varstvo okolja seznanil s Poročilom o izvajanju Lokalnega energetskega koncepta Občine Prevalje za leto 2021 in podal pripombo, da naj se pripravi nov Lokalni energetski koncept ter ga s podano pripombo predlaga občinskemu svetu v sprejem.

Župan pove, da se je občina prijavila na energetsko sanacijo Družbenega doma na razpis Ministrstva za gospodarski razvoj in tehnologijo. Uredila se bo energetska sanacija, zamenjava strehe, sončna elektrarna, zamenjava obrob, fasada, ukinitev zračnikov, prezračevanje celote, ureditev vhoda zadaj, zapiranje stopnišča, dvigalo, ki je spredaj, pride zadaj… Vrednost projekta je okrog 800.000 EUR, 40 % je nepovratnih sredstev. Takoj ko o izvajalec, se začne delati, malo letos in malo drugo leto. Sedaj je ogrevanje v skupni kotlarni, potem bo kotlovnica tu. Plin bo za rezervo, glavna bo toplotna črpalka.

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov. Glasovalo je 16 svetnikov.

S 16 glasovi za in 0 proti so bili sprejeti naslednji sklepi:

**SKLEP:**

**Občinski svet Občine Prevalje sprejme Poročilo o izvajanju Lokalnega energetskega koncepta Občine Prevalje za leto 2021.**

Sejo začasno zapustita Rafael Škufca in Andrej Stermec, ob 17.37.

***K tč. 7***

**Poročilo o delu Nadzornega odbora Občine Prevalje za leto 2021**

Uvodno obrazložitev poda predsednik Nadzornega odbora Občine Prevalje Jure Penec. Povedal je, da se letos zaključuje njihov mandat in je to tudi njihovo zadnje sporočilo o delu NO za preteklo leto. V gradivu so poskusili na kar 26 straneh kar se da natančno in pregledno predstaviti rezultate njihovega dela in odgovoriti na vprašanje ali so bila proračunska sredstva porabljena pravilno in zakonito, oziroma skladno z namenom, ki je bil določen s proračunom. Ugotovitve v splošnem kažejo, da so bili obravnavani projekti vodeni transparentno, strokovno in skladno z veljavno zakonodajo. NO je Letno poročilo za obdobje od 1. januarja, do 31. decembra 21, sprejel na svoji 32. redni seji, 25.1.2022, na podlagi realizacije programa dela za leto 2021. V tem programskem obdobju je bilo načrtovanih skupno 12 sej in 12 nadzorov, od katerih so bili 3 preneseni še iz programska obdobja 2020. Od 12 načrtovanih nadzorov je bilo nato izvedenih in zaključenih 11., eden pa je bil prenesen v letošnje programsko obdobje, in sicer Zaključni račun 2020. Če se nadzore kategorizira po težavnosti, so opravili 2 zelo zahtevna nadzora, 7 zahtevnih in 2 manj zahtevna, skupaj torej 11 nadzorov oziroma z vidika zakonitosti in pravilnosti poslovanja so pregledali sistematizacijo delovnih mest in izplačila stroškov za delo občinske uprave, vzdrževanja makadamskih cest in projekt ureditve cestnih povezav na Jamnici. To so bili tisti nadzori, ki so preneseni iz leta 2020 v 2021. V sklopu drugih načrtovanih nadzorov pa so pregledali celoten projekt INTERREG Nature Game, ki je bil sicer na začetku razdeljen na 4 ločene nadzore, in je bil potem zaradi lažjega izvajanja nadzora združen v enega (njegovo izvedbo so pregledali tudi na terenu), potem projekt Plazovi na cesti, ki vodi na pokopališče Barbara, projekt Mreža kolesarskih povezav v regiji, ter tako kot vsako leto so pregledali tudi letna poročila javnih podjetij Kocerod in Javnega komunalnega podjetja LOG. Skladno s Statusom občine smo opravili še nadzor nad Zaključnim računom občine za leti 2018 in 2019. Tako kot vsako programsko obdobje, so se tudi v lanskem letu seznanili z Letnim poročilom notranje revizije. Izredne seje v lanskem letu ni bilo, prav tako NO ni ustanovil nobene delovne skupine, ker za to tudi ni bilo nobene potrebe. V skladu izvajanja posameznih nadzorov, so redno in sproti seznanjali župana in Občinsko upravo z našimi ugotovitvami in hkrati podajati tudi priporočila, ki so v poročilu povzeta na 3. strani. Hkrati so v poročilu dodani še krajši vsebinski povzetki vseh 12 sej, ki so beli izvedene v preteklem letu. Zapisniki sej so bili ažurno objavljeni tudi na spletni strani občine, tako da se je z opravljenim delom lahko sproti seznanjala tudi zainteresirana javnost. Ker so v lanskem letu še vedno veljali začasni ukrepi Vlade RS za preprečitev ali omejitev širjenja okužb z virusom COVID – 19, so se z Občinsko upravo dogovorili, da boo administrativno pomoč pisanja zapisnikov na sejah, nadzorniki prevzeli sami. Se pa ob tej priložnosti zahvaljuje županu in Občinski upravi, da sta njihovo delo tudi v tem obdobju tako kot vedno, podpirala in jim omogočala, da so kljub vsem omejitvam lahko delali nemoteno oziroma so imeli dostop do gradiv in da so zato lahko izvedli dve seji tudi na daljavo prek aplikacije ZOOM. Kar se tiče dokumentacije, ki je bila predmet nadzorov, prav tako odzivna poročila Občinske uprave, so prejemali v dogovorjenih rokih, z zagotovitvijo ustreznih prostorov za izvedbe sej ni bilo težav, komunikacija s strokovnimi sodelavci Občinske uprave pa je bila tudi v lanskem letu korektna. Finančne posledice delovanja NO so se v letu 2021 vrednotile v skladu z 8. členom Pravilnika o plačah občinskih funkcionarjev in nagradah članov delovnih teles občinskega sveta ter članov drugih občinskih organov ter o povračilih stroškov. V lanskem letu je tako NO za nagrado za svoje delo porabil 8,7% manj sredstev, kot leto prej, in sicer 7.531,21€.

Na sejo se vrne Bernard Pačnik, ob 17.41.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov. Glasovalo je 15 svetnikov.

S 15 glasovi za in 0 proti je bil sprejet

**SKLEP:**

**Občinski svet Občne Prevalje se je seznanil s Poročilom o delu Nadzornega odbora Občine Prevalje za leto 2021.**

Župan se zahvali Nadzornemu odboru za korektno delo.

***K tč. 8***

**Poročilo o izvajanju akcijskega načrta ukrepov za izboljšanje življenja invalidov v Občini Prevalje za leto 2021**

Uvodno obrazložitev poda Emilija Ivančič. Povedala je, da občina že od leta 2015 kontinuirano izvaja ukrepe za izboljšanje življenja invalidov v občini. Tako je tudi v letu 2021 namenila sredstva za nabavo vzpenjalnika po stopnišču ter invalidski voziček za potrebe osnovne šole, sredstva za ponatis vodnika po mestu, za nabavo premičnih zložljivih ramp, s katerimi se omogoči balinanje za invalide, namenila je sredstva za programe športa invalidov in za nadgradnjo spletne strani. Prav tako se je v Družbenem domu uredil preboj v drugo etažo ter sanitarije za invalide, tako da je sedaj omogočen dostop invalidov do prostorov v drugem nadstropju. Veliko mehkih vsebin pa je bilo izvedeno tudi s pomočjo društev. Vsa razpoložljiva sredstva niso bila porabljena, so pa bila prenesena v tekoče leto.

Na sejo se ob 17.43 vrneta Rafael Škufca in Andrej Stermec.

Predsednica Odbora za družbene dejavnosti Aleksandra Saša Horvat pove, da je Odbor za družbene dejavnosti obravnaval Poročilo o izvajanju Akcijskega načrta ukrepov za izboljšanje življenja invalidov v Občini Prevalje za leto 2021 in ga predlaga Občinskemu svetu Občine Prevalje v obravnavo in potrditev.

Predsednik Odbora za proračun in finance Stašo Lodrant pove, da Odbor za proračun in finance se je seznanil s Poročilom o izvajanju akcijskega načrta ukrepov za izboljšanje življenja invalidov v Občini Prevalje za leto 2021 ter ga podaja Občinskemu svetu Občine Prevalje v obravnavo.

Župan poda točko v razpravo.

Razprave ni bilo. Rafael Škufca je podal pobudo svetnikom in občanom, da podajo na občino predloge za izboljšanje življenja invalidov.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP:**

**Občinski svet Občine Prevalje potrjuje Poročilo o izvajanju Akcijskega načrta ukrepov za izboljšanje življenja invalidov v Občini Prevalje za leto 2021.**

***K tč. 9***

**POBUDE IN VPRAŠANJA**

Župan poda obrazložitve glede investicij, ker je bilo kar nekaj vprašanj po odborih.

* Investicija v Park Jezero s plezalnim centrom: potrjena pridobljena finančna sredstva 2.400.000 EUR Min. za izobraževanje in šport, cca 2.000.000 EUR donacije, 500.000 EUR Eko sklad, čaka se še na sklep Min. za gospodarski razvoj in tehnologijo, zaradi prijave na razpis Obnova parkov, v višini skoraj 1.000.000 EUR. Vse skupaj je to 6.000.000 EUR. To je en projekt in mora biti celoten projekt zaključek do konca avgusta 2023. Za plezalni center postopek še ni pravno formalno zaključen z izbiro izvajalca. Zaenkrat je ugodnejša Vertikala od Lesnine MG. Stroški naj bi se še znižali in bi prišli pod 5.000.000 EUR. Park Jezero je v zaključni fazi projektiranja in pripravljanja popisov. Ko bodo popisi pripravljeni, bo javni razpis za izbor izvajalca (nekje v septembru). Vmes je potrebno sprejeti še OPPN za Polje, ki je že v pripravi. Sredstva, ki jih da ministrstvo morajo biti porabljena v letošnjem letu (do konca oktobra 2022). Zaenkrat se ne planira finančnih sredstev iz proračuna. V Parku Jezeru hiša še ni definirana, ker se je treba še dogovoriti. Do naslednje seje odborov se bo pripravil slikovni in vsebinski izvleček projekta, da bo lahko vsak videl zunanjost in notranjost ter posamezne finančne vrednosti.
* Cesta Šentanelska reka je asfaltirana. Za III. fazo je drugi izvajalec, ki se drži rokov in naj bi bila asfaltirana konec junija, začetek julija.
* Glavna cesta skozi Prevalje: rok izvedbe je 8. avgust 2022. Lani junija je bila podpisana pogodba, to pomeni, da so imeli 14 mesecev za zaključek. Na podlagi teh rokov, nadzornik predvideva, da bo 8 mesecev zakasnitve. Dela se po fazah in ne smejo imeti odprte predolge dolžine ceste.
* Razvoj Poljane: lani je že bila podpisana pogodba z izvajalcem za prestavitev elektrike, vodovoda in plinovoda iz območja, kjer bo suhi zadrževalnik, območje nove kolesarske povezave od kozolca do meje z občino Mežica. Izvajalec še ni začel del, ker s tremi lastniki niso uredili nakupov zemljišč (župnišče in 2 lastnika iz sosednje občine). Zadrževalnik je tudi v zadnji fazi in bi lahko že začeli z deli. Končano mora biti do konca naslednjega leta.
* Obnove občinskih cest s koncesionarjem: Rojak – Trob – Ocvirk – Godčeva raven – Šentanel se še ni začelo, ker je treba pridobiti soglasja za asfaltiranje. Če to ne bo možno, se bodo nekateri odseki pustili v makadamski izvedbi.
* Do konca meseca maja naj bi bila podpisana pogodba za odsek Črešnik – Mikl.
* Za odsek Rutnik – Zmes je že izvajalec, prav tako za II. fazo Kot – Leše.
* Vodooskrba in kanalizacija: razpis je bil do 3.2.2022. po zadnjih razgovorih na ministrstvu bodo ti sklepi izdani nekje do septembra. Vloga je bila popolna in je bilo pričakovano, da bo sklep prej. Sredstva bodo iz pomoči pri obnovi po pandemiji.

Zdravko Fajmut poda pobudo, da bi se naredil razvid stroškov (koliko bo dejavnosti, koliko klubov, stroški elektrike…in podobno) obratovanja Parka Jezero in plezalnega centra. Pri vsaki investiciji se mora vedeti, s kakšnimi stroški se bo delalo.

Župan odgovori, da odkar je projekt narejen, so že predvideni stroški, potrebno pa jih je novelirati. Objekt bo skoraj samooskrben, kar se elektrike tiče, saj bo imel sončno elektrarno. Ostali stroški pa so tudi znani.

Bogdan Pupavac pove glede investicije Park Jezero in plezalni center, da so se že dodala občinska sredstva, nekje 75.000 EUR za dokumentacijo, pa tudi zemljišče se je dokupovalo, v vrednosti nekje 240.000 EUR, zaradi tega, ker se potrebuje več prostora za šolski okoliš. Pri prikazu financiranja mu matematično ne gre skupaj… 2.400.000 EUR, 2.000.000 EUR in 1.000.000 EUR, investicija pa je 7.000.000 EUR.

Župan odgovori, da je investicija brez Hiše Jezero 6.000.000 EUR, od Eko sklada se dobijo sredstva v višini cca. 500.000 EUR, od Ministrstva za izobraževanje, znanost in šport se dobijo sredstva v višini cca. 2.400.000 EUR, od donacij pa cca. 2.000.000 EUR, to pomeni skupaj cca. 5.000.000 EUR. To je nepovraten denar. Zemljišče se ni odkupilo zaradi plezalnega centra, odkupilo se je že prej in se še bo dokupovalo zaradi potreb šole. Tudi, če ne bi bilo plezalnega centra, se bi to zemljišče odkupilo. Nekatere stvari so se finančno likvidnostno premostile, zaenkrat so upravičeni stroški, ki se bodo pokrili iz teh dohodkov, ki pridejo. Iz proračuna naj ne bi porabili nič sredstev za ta projekt. Zaenkrat je torej 5.000.000 EUR za to investicijo, pričakuje pa se še sklep za 1.000.000 EUR.

Bernard Pačnik je povedal, da je Prevaljčanka Tanja Glušič dosegla 1. mesto v para plezanju, v Ameriki, zato ji čestita. Nadalje ga zanima, če se letos planirajo Jesenska srečanja. Zanima ga tudi, kako je s končanjem ceste skozi Prevalje. Lahko bi se začela delati začetna ograja, spodaj v Spodnjem kraju.

Župan odgovori, da so res monterji ograje drugi, ampak, da se bo le-ta postavljala na koncu. Predrago je, da pridejo delati samo za ta mali del. Jesenska srečanja so planirana v polnem obsegu. Po dveh letih je čas, da se poskrbi za zabavo. Bo pa sprememba pri večeru starejših, upokojencev in invalidov, in sicer bo ta pogostitev na semanji dan, ob 13. uri v šotoru in ne več zvečer. Začnejo se 2.9. in do 11.9.2022.

Sejo začasno zapusti Rafael Škufca ob 18.04 in se vrne ob 18.06.

Marija Šušel je podala, da se predvidi rešitev na odcepu od glavne ceste proti Lešam. Pred mostom je jašek in se je vse vsedlo.

Župan odgovori, da mora HIS zaključiti, saj to traja že od meseca novembra 2021.

Andrej Stermec pove, da je bilo rečeno, da se vedno sprejemajo samo DIIP-i, bilo je predstavljeno, da se bodo na občinskem svetu potrjevali. Rdeča nit Park Jezero je bila vedno Hiša Jezero, zdaj pa tega projekta ni nikjer. Plezalni center se je podražil za cca 2.000.000 EUR, Hiše Jezero pa ni nikjer. Kar naenkrat bo izginil še Park Jezero in bo stanje enako kot sedaj.

Zanima ga tudi za projekt Črešnik – Mikl, ker ni slišal, da bi ga župan omenil.

Župan odgovori, da je omenil, da se čaka na pogodbo za podpis.

Zanima ga tudi glede dokapitalizacije podjetja Kocerod. Naj se uvrsti na naslednjo sejo in se ne zavlačuje. Če se to ne bo naredilo do presečnega datuma, se lahko izgubi okoljevarstveno dovoljenje.

Povabi vse svetnike na gasilsko veselico, ki bo dne 4.6.2022.

Župan glede hiše Jezero odgovori, da je bila dilema, ali se naredi obnova gospodarskega poslopja ali pa se izgradi objekt na novo. Nič ni izginilo, vse ostane.

Štefan Peršak poda pobudo, da bi se v Šentanelu, v parku pri spomeniku, namestil koš za smeti.

Davida Kavtičnika zanima, če se je že kaj rešilo glede otroškega igrišča na Lešah.

David Kavtičnik povabi vse svetnike in vse občane dne 4.6.2022 na turnir v malem nogometu, v odbojki na mivki ter košarko na stadion Ugasle peči.

Aleksandra Rističa zanima glede košnje ob cestah, saj je na Stražišču trava že na cesti.

Župan pove, da se bo opozorilo koncesionarja.

Tatjano Ladinek zanima glede vrtca in vpisa, saj je menda več otrok vpisanih v vrtec, kot sprejetih. Upa, da bi se do septembra našla rešitev, da prevaljski otroci ne bi ostali brez možnosti vstopa v ta vrtec.

Župan doda, da kar se vrtca tiče, bo čez poletje pripravljena začasna rešitev, v pripravi pa je projekt za prizidek vrtca, za 2 novi igralnici. Naslednje leto naj bi se ta prizidek tudi naredil.

Bogdana Pupavca zanima, ali bosta dovolj 2 novi igralnici. Poda predlog, da se razmisli mogoče raje o treh igralnicah.

Župan odgovori, da zaenkrat sta dovolj 2. V primeru, da sta zaenkrat dovolj 2 igralnici. V primeru, da se bo potrebovalo več, pa se bo iskala druga rešitev, saj v tem prostoru ni možno narediti več igralnic.

***K tč. 10***

**RAZNO**

Razprave ni bilo.

Seja je bila zaključena ob 18.18.

Zapisala: Župan

MATEJA VOLER dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep k tč. 3 – Izvršen na seji. Zapisnik je odložen v zbirko listin in posredovan v objavo na spletu.

Sklep k tč. 4 – Izvršen na seji.

Sklep k tč. 5 – Izvršen na seji.

Sklep k tč. 6 – Izvršen na seji.

Sklep k tč. 7 – Izvršen na seji.

Sklep k tč. 8 – Izvršen na seji.